
[bookmark: Summary_note_of_UKAF_–_12_May_2026]Crynodeb o Fforwm Cynghori’r DU – 12 Mai 2026
[bookmark: Attendees]Yn bresennol
· Yr Athro Fonesig Carrie MacEwen, Cadeirydd y GMC (Cadeirydd)
· Charlie Massey, Prif Weithredwr, GMC
· Dr James Calvert, Dirprwy Brif Swyddog Meddygol, Llywodraeth Cymru
· Dr Thomas Grother, Cyd-gadeirydd, Pwyllgor Meddygon Preswyl Cymru
· Dr Iona Collins, Cadeirydd, Cyngor Cymreig Cymdeithas Feddygol Prydain (BMA)
· Dr Dom Hurford, Cyfarwyddwr Meddygol Gweithredol, Bwrdd Iechyd Prifysgol Cwm Taf Morgannwg, a Chadeirydd Grŵp Cyfarwyddwyr Meddygol Cymru Gyfan
· Dr Jaz Abraham, Cyfarwyddwyr Meddygol, Ymddiriedolaeth GIG Prifysgol Felindre, ac arweinydd FMLM Cymru
· Yr Athro Keshav Singhal, Cadeirydd, Cymdeithas Prydain ar gyfer Meddygon o Dras Indiaidd (BAPIO) Cymru
· Yr Athro Tom Lawson, Cyfarwyddwr Meddygol, Addysg a Gwella Iechyd Cymru
· Dr Martin Edwards, Cyfarwyddwr Meddygol, Partneriaeth Cydwasanaethau GIG Cymru
· Dr Simon Ford, Is-gadeirydd, Academi Colegau Meddygol Brenhinol Cymru
· Alyson Thomas, Prif Weithredwr, Llais
· Sue Green, Cyfarwyddwr, Cyflogwyr GIG Cymru
· Yr Athro Rhian Goodfellow, Cadeirydd Personol a Chyfarwyddwr C21, Ysgol Meddygaeth, Prifysgol Caerdydd
· Yr Athro Keith Lloyd, Aelod o Gyngor Cymru, GMC
· Neil Roberts, Cyfarwyddwr Adnoddau ac un o Noddwyr Cymru, GMC
· Robert Khan, Cyfarwyddwr Cynorthwyol Materion Cyhoeddus a Swyddfeydd Cenedlaethol, GMC
· Yr Athro Pushpinder Mangat, Cyfarwyddwr Addysg a Safonau a Chyfarwyddwr Meddygol, GMC 
· Gethin Matthews-Jones, Pennaeth GMC Cymru, GMC
· GMCk Dexter, Pennaeth Datblygu Polisi Strategol, GMC
· Yr Athro Alan Denison, Dirprwy Gyfarwyddwr Meddygol, GMC
· Martha Rose, Rheolwr Polisi a Materion Allanol Dros Dro, GMC (nodiadau)
· Niamh Mannion, Swyddog Polisi a Materion Allanol, GMC (gwyliwr)


[bookmark: Apologies]Ymddiheuriadau
· Jacqueline Totterdell, Prif Weithredwr, GIG Cymru
· Yr Athro Ffion Williams, Pennaeth Ysgol Feddygaeth Prifysgol Abertawe
· Alex Howells, Prif Weithredwr, AaGIC
· Darren Hughes, Cyfarwyddwr, Cydffederasiwn GIG Cymru
· Nia Jones, Deon Meddygaeth, Ysgol Feddygol Gogledd Cymru

[bookmark: Welcome_and_Chair’s_introduction]Croeso a chyflwyniad y Cadeirydd
1. Croesawodd y Cadeirydd bawb oedd yn bresennol i’r cyfarfod, gan gydnabod y rheini a oedd yn ymuno am y tro cyntaf. Rhoddodd groeso i Alyson Thomas o Llais, gan gydnabod pwysigrwydd sicrhau bod lleisiau cleifion yn cael eu cynrychioli drwy gydol y drafodaeth.
2. Cyflwynodd y Cadeirydd themâu’r cyfarfod, gan nodi pwysigrwydd sicrhau bod trafodaethau ynghylch y gweithlu, addysg a hyblygrwydd yn parhau i fod yn seiliedig ar anghenion cleifion a phrofiad cleifion.

[bookmark: Update_on_actions_from_previous_meeting]Yr wybodaeth ddiweddaraf am y camau gweithredu o’r cyfarfod blaenorol
3. Rhoddodd Gethin Matthews-Jones ddiweddariad ar y camau gweithredu o’r cyfarfod diwethaf, a gynhaliwyd yn ystod Hydref 2025:
· Cafwyd trafodaeth gadarnhaol yng nghyfarfod blaenorol Fforwm Cynghori’r DU ynghylch arweinyddiaeth, gan gynnwys pwysigrwydd arweinyddiaeth dosturiol a chynhwysol, cefnogi’r broses o ddatblygu arweinyddiaeth ar bob lefel, a chryfhau cyfleoedd i feddygon ennill profiad ymarferol o arweinyddiaeth ledled Cymru. Dywedodd fod GMC Cymru a’r tair ysgol feddygol wedi cytuno i gwrdd yn rheolaidd i drafod hyn a materion eraill.
· Rhoddodd yr wybodaeth ddiweddaraf hefyd am ein gwaith ymgysylltu parhaus â’r Prif Swyddog Meddygol mewn perthynas â’i gwaith ar gryfhau arweinyddiaeth feddygol yng Nghymru, ochr yn ochr â’n hymateb ni i strategaeth addysg AaGIC a’r cyfleoedd a ddaw yn sgil hynny i gefnogi gweithlu meddygol y dyfodol ac i wella gofal i gleifion.
· Dywedodd fod disgwyl i ddigwyddiad Bwrdd Crwn Data GMC Cymru gael ei gynnal yn ystod y misoedd nesaf, ac y bydd yn gyfle i bartneriaid barhau â thrafodaethau ar wybodaeth am y gweithlu, arweinyddiaeth, profiadau’r gweithlu, a chyfleoedd i gydweithio mwy ar faterion data ledled Cymru.

[bookmark: Chief_Executive’s_update_and_reflections]Diweddariad a sylwadau'r Prif Weithredwr
4. Croesawodd Charlie Massey yr Athro Alan Denison yn ffurfiol i’r GMC yn dilyn ei benodiad yn Ddirprwy Gyfarwyddwr Meddygol, a diolchodd i’r Athro Sue Carr am ei chyfraniad i’r sefydliad. Siaradodd am bwysigrwydd parhau i gydweithio ar draws Cymru a system ehangach y DU.
5. Rhoddodd Charlie hefyd yr wybodaeth ddiweddaraf i’r aelodau am nifer o feysydd gweithgarwch presennol GMC:

· Ymgynghoriad yr Adran Iechyd a Gofal Cymdeithasol ar Orchymyn y GMC, a'r gwaith ehangach yng nghyswllt diwygio rheoleiddio.
· Yr ymgynghoriad ar ganllawiau Credoau Personol y GMC.
· Lansio arolwg y GMC o arbenigwyr cyswllt a meddygon arbenigol (SAS) a meddygon a gyflogir yn lleol (LE) ar hyd a lled y DU.
· Cyhoeddi adnodd pryderon mamolaeth y GMC a ddatblygwyd ar y cyd â sefydliadau, gan gynnwys Llais.

6. Soniodd Charlie am bwysigrwydd moderneiddio gwaith rheoleiddio meddygol, gan ddweud bod llawer o’r fframwaith deddfwriaethol sy’n sail i waith y GMC yn dal â’i wreiddiau yn Neddf Meddygaeth 1983. Roedd yn croesawu’r cyfleoedd posibl yn sgil diwygio i gefnogi dulliau mwy cymesur, tosturiol a hyblyg o ymdrin â rheoleiddio ac addasrwydd i ymarfer.

[bookmark: Presentations]Cyflwyniadau
Llais: Egwyddorion y Bobl
7. Siaradodd Alyson Thomas yn gadarnhaol am fframio’r drafodaeth o amgylch “beth sydd bwysicaf i bobl”. Cyflwynodd waith Llais, ac eglurodd sut mae’r sefydliad yn defnyddio profiadau pobl i ddylanwadu ar welliannau ar draws gwasanaethau iechyd a gofal cymdeithasol yng Nghymru.
8. Gan gyfeirio at waith ymgysylltu gan gynnwys arolygon, ymgysylltu ar-lein a grwpiau ffocws, disgrifiodd Alyson sut roedd pobl yn pwysleisio’n gyson bwysigrwydd cael eu trin fel unigolion, yn hytrach na chyflyrau neu rifau. Cyflwynodd “Gynghrair Egwyddorion y Bobl”, sy’n gobeithio helpu sefydliadau i wreiddio’r egwyddorion hyn yn y broses o wneud penderfyniadau a darparu gwasanaethau.
9. Dyma rai o’r themâu allweddol a ganfuwyd drwy’r gwaith ymgysylltu:
· Teimlo bod pobl yn gwrando arnoch chi, ac yn eich deall. 
· Penderfyniadau’n cael eu gwneud ar y cyd, a gofal sy’n cael ei ddarparu “gyda” phobl yn hytrach nag “i bobl”.
· Urddas, caredigrwydd a pharch.
· Cyfathrebu'n glir ac yn onest.
· Gofal cydgysylltiedig a di-dor.
· Mynediad amserol at gymorth.
· Cydnabod y person cyfan, gan gynnwys y cyd-destun cymdeithasol a theuluol.
· Gwasanaethau cynhwysol a hygyrch, gan gynnwys darpariaeth Gymraeg.

10. [bookmark: _GoBack]Pwysleisiodd fod cleifion yn disgwyl bod gan weithwyr gofal iechyd proffesiynol yr amser, y gefnogaeth a’r systemau angenrheidiol i ddarparu gofal tosturiol, a bod llawer o’r rhwystredigaeth a fynegwyd gan gleifion yn adlewyrchu pwysau ehangach ar y system yn hytrach na methiannau clinigwyr unigol. Dywedodd hefyd fod aelodau o’r cyhoedd yn cydnabod eu cyfrifoldebau eu hunain wrth ddod i gyswllt â gofal iechyd, gan gynnwys trin gweithwyr gofal iechyd proffesiynol gydag urddas a pharch.

Cyflwyniad GMC: Dyfodol addysg a datblygiad gyrfa
11. Rhoddodd yr Athro Pushpinder Mangat grynodeb o raglen Dyfodol Addysg a Datblygiad Gyrfa’r GMC, gan ganolbwyntio’n benodol ar brofiadau SAS a meddygon a gyflogir yn lleol a’r angen am lwybrau dysgu a gyrfa mwy hyblyg.
12. Amlinellodd themâu sy’n dod i’r amlwg yn dilyn ymarferion gwrando helaeth a gynhaliwyd ar hyd a lled y DU, gan gynnwys:
· Galw cynyddol am fwy o hyblygrwydd o fewn llwybrau hyfforddiant a gyrfa.
· Pwysigrwydd cefnogi addysgwyr a goruchwylwyr.
· Mwy o rôl i gyflogwyr mewn addysg a hyfforddiant.
· Yr angen i wella llywodraethiant a gwelededd addysg ar lefel Bwrdd.

13. Roedd Push hefyd yn cydnabod bod llawer o bwysau sylweddol ar y system, gan gynnwys:
· Cyfyngiadau ariannol sy’n effeithio ar fuddsoddi mewn addysg.
· Tagfeydd mewn hyfforddiant ôl-radd.
· Pwysau ar y gweithlu a phwysau gweithredol sy’n effeithio ar addysgwyr.
· Amrywioldeb o ran parodrwydd sefydliadau i arloesi a diwygio.

14. Rhoddwyd sylw penodol i waith y GMC sy’n ystyried sut gellir cydnabod gwybodaeth, sgiliau a phrofiad pob meddyg mewn ffordd fwy cyson, gan gynnwys y rheini y tu allan i raglenni hyfforddiant deoniaeth ffurfiol. Soniodd Push am bwysigrwydd datblygu fframweithiau cliriach ar gyfer datblygu a chydnabod meddygon a gyflogir yn lleol.
15. Tynnodd sylw hefyd at y Fframwaith Galluoedd Proffesiynol Cyffredinol, gan nodi pwysigrwydd cyfathrebu, proffesiynoldeb, gwaith tîm, arweinyddiaeth, prosesau diogelu, a gwneud penderfyniadau ar y cyd law yn llaw â chymhwysedd clinigol.

[bookmark: Member_discussion]Trafodaeth yr aelodau
16. Diolchodd y Cadeirydd i’r siaradwyr a chafwyd trafodaeth wedi’i hwyluso ar themâu’r cyflwyniadau, gyda chyfraniadau gan aelodau Fforwm Cynghori’r DU. Dyma rai o’r themâu: hyblygrwydd o fewn hyfforddiant a gyrfaoedd, cynllunio’r gweithlu, addysg, anghenion cleifion, a chefnogaeth i SAS a meddygon a gyflogir yn lleol.
· Hyblygrwydd o fewn gyrfaoedd a hyfforddiant: Cafwyd trafodaeth helaeth am y galw cynyddol am hyblygrwydd o fewn llwybrau hyfforddiant a gyrfaoedd meddygol. Mae meddygon am gael mwy a mwy o reolaeth dros ble, sut ac ym mha ffyrdd maent yn hyfforddi ac yn gweithio, ochr yn ochr â disgwyliadau cynyddol o ran datblygiad gyrfa, opsiynau o fewn yr ardal ddaearyddol, a pheidio â gweithio’n llawn amser. Yn ystod y drafodaeth daeth yn amlwg sut mae disgwyliadau’r gweithlu wedi newid, yn enwedig ymysg cenedlaethau iau o feddygon sy’n ceisio sicrhau cydbwysedd rhwng eu gyrfaoedd ac ystyriaethau daearyddol a theuluol a pherthnasoedd.  Roedd cydnabyddiaeth hefyd y gall hyblygrwydd olygu gwahanol bethau i wahanol unigolion a sefydliadau.

· Cydbwyso dymuniadau’r gweithlu ac anghenion cleifion: Roedd y drafodaeth yn canolbwyntio ar y tensiwn rhwng dymuniadau’r gweithlu ac anghenion y boblogaeth, yn enwedig o ran gwasgariad daearyddol meddygon ledled Cymru. Cydnabuwyd bod angen mynd ati’n well i alinio anghenion cleifion, buddsoddiadau yn y gweithlu a chyfleoedd addysgol, ochr yn ochr â chytundeb ehangach na ddylid dehongli hyblygrwydd fel dewis di-ben-draw i’r unigolyn sy’n anghyson â realiti ehangach y gwasanaeth. Pwysleisiwyd dro ar ôl tro pa mor bwysig yw sicrhau cydbwysedd rhwng dyheadau'r unigolyn a thegwch, anghenion cleifion, a chynllunio gweithlu cynaliadwy. 
· SAS a meddygon a gyflogir yn lleol: Cafwyd trafodaeth helaeth ynghylch profiadau SAS a meddygon a gyflogir yn lleol a thwf sylweddol y grŵp hwn yn y gweithlu ar draws Cymru a’r DU yn ehangach. Pwysleisiwyd yn y drafodaeth bod meddygon a gyflogir yn lleol yn grŵp heterogenaidd iawn sydd â chymhellion, dyheadau a phrofiadau amrywiol, gyda rhai yn awyddus i symud ymlaen i lwybrau cofrestriad arbenigol neu hyfforddiant ffurfiol, ac eraill yn mynd ati i ddewis rolau a gyflogir yn lleol yn y tymor hir.
· Cynnydd a datblygiad proffesiynol: Un thema gyson drwy gydol y drafodaeth oedd pryder bod meddygon a gyflogir yn lleol yn cael eu hystyried yn rhy aml o safbwynt darparu gwasanaeth yn hytrach na datblygiad proffesiynol. Cafwyd trafodaeth ynghylch sicrhau mynediad teg at gyfleoedd addysgol, llwybrau datblygiad a goruchwyliaeth, ochr yn ochr â chydnabyddiaeth nad yw systemau wedi datblygu ddigon eto i roi cefnogaeth gyson i feddygon a gyflogir yn lleol drwy oruchwyliaeth addysgol, darpariaeth y cwricwlwm a datblygu portffolio. Pwysleisiwyd hefyd yr angen am dryloywder, disgwyliadau a fframweithiau cliriach ynghylch rolau meddygon a gyflogir yn lleol, a’r cyfleoedd yn y rolau hynny.
· Llwybrau amgen ac arferion da: Pwysleisiwyd enghreifftiau cadarnhaol o arferion da sydd eisoes ar waith ledled Cymru, gan gynnwys rolau cymrawd clinigol â chefnogaeth addysgol ac adrannau sy’n buddsoddi’n drwm yn natblygiad meddygon a gyflogir yn lleol.  Cafwyd trafodaeth hefyd ynghylch pwysigrwydd gwella dealltwriaeth o lwybrau gyrfa amgen a’u hamlygrwydd, fel llwybrau portffolio a CESR, ochr yn ochr â chydnabyddiaeth nad yw pob meddyg mewn rolau a gyflogir yn lleol yn anfodlon nac yn chwilio am lwybrau datblygiad traddodiadol i feddygon ymgynghorol.
· Addysg, datblygu’r gweithlu, a diwylliant y sefydliad:  Roedd cefnogaeth eang i sefydliadau sy’n gweithio’n fwy cydweithredol ar faterion addysg, datblygu’r gweithlu a hyfforddiant. Amlygwyd yn y drafodaeth gymhlethdod y cyd-destun addysg yng Nghymru, a phwysigrwydd parhau i gael sgyrsiau agored a gonest ar draws y system. Trafodwyd hefyd bwysigrwydd sicrhau bod gan Fyrddau ac uwch arweinwyr well golwg ar faterion hyfforddiant ac addysg y gweithlu, ochr yn ochr â’r angen am fesurau llwyddo ac atebolrwydd cliriach ynghylch llesiant y gweithlu, ansawdd addysgol, a chanlyniadau datblygu’r gweithlu.
· Addysg fel un o swyddogaethau craidd y GIG: Pwysleisiwyd pwysigrwydd sicrhau bod addysg yn cael ei hystyried yn un o swyddogaethau craidd y GIG law yn law â darparu gwasanaeth, a thrafodwyd a yw’r system yn rhoi digon o flaenoriaeth i addysg a datblygiad y gweithlu wrth ystyried pwysau gweithredol.
· Gorweithio, llesiant a chanlyniadau cleifion: Y berthynas rhwng gorweithio, llesiant y gweithlu a chanlyniadau cleifion oedd canolbwynt y drafodaeth, a chydnabuwyd bod buddsoddi mewn cymorth i’r gweithlu, datblygiad ac arweinyddiaeth dosturiol yn gwella gofal i gleifion a sefydlogrwydd sefydliadol yn y pen draw.



· Gofal sy’n canolbwyntio ar y claf: Dychwelodd y drafodaeth dro ar ôl tro at bwysigrwydd seilio sgyrsiau am y gweithlu ac addysg ar brofiad cleifion a chanlyniadau cleifion. Roedd pwyslais ar beidio â cholli golwg ar hanfodion craidd meddygaeth, gan gynnwys gwrando ar gleifion, cyfathrebu a gofal tosturiol, ochr yn ochr â phwyslais parhaus ar “beth
sy’n bwysig” i bobl a chleifion, a gallu darparu gofal da i gleifion.

[bookmark: Summarising_the_main_themes]Crynhoi’r prif themâu
17. Diolchodd Chris Massey i’r holl aelodau am fod yn bresennol a’u cyfraniadau, ac i Alyson yn benodol am ei chyflwyniad. Rhoddodd grynodeb o nifer o themau allweddol a ddaeth i’r amlwg yn y drafodaeth: 
· Roedd hyblygrwydd o fewn gyrfaoedd a hyfforddiant yn thema fawr a gododd dro ar ôl tro, ochr yn ochr â phwysigrwydd bod yn onest ac yn realistig ynghylch disgwyliadau’r gweithlu.
· Mae sicrhau cydbwysedd rhwng anghenion cleifion, darparu gwasanaeth, a dyheadau unigol y gweithle yn dal yn her fawr.
· Ni ddylai meddygon a gyflogir yn lleol deimlo fel gweithwyr proffesiynol ail haen, ac mae angen cefnogaeth gliriach, cydnabyddiaeth a chyfleoedd datblygiadol arnynt.
· Mae angen mwy o berchnogaeth ar lefel Bwrdd a system o faterion addysg a hyfforddiant y gweithlu, a gwell golwg arnynt.
· Rhaid i anghenion cleifion a phrofiad cleifion barhau’n rhan ganolog o drafodaethau am addysg a’r gweithlu.
· Mae gan bob sefydliad a gynrychiolir yn yr ystafell ddylanwad a chyfrifoldeb o ran llywio sgyrsiau am weithlu’r dyfodol, a helpu i sbarduno newid arwyddocaol.

18. Daeth y Cadeirydd â’r cyfarfod i ben, gan ddiolch i bawb a oedd yn bresennol.

Cynhelir cyfarfod nesaf Fforwm Cynghori’r DU – Cymru wyneb yn wyneb yng Nghaerdydd, ddydd Llun, 21 Hydref 2026.
